CELEX: 32022D0338
Language: bg
Date: 2022-02-28 00:00:00
Title: Решение (ОВППС) 2022/338 на Съвета от 28 февруари 2022 година за мярка за помощ по линия на Европейския механизъм за подкрепа на мира за доставката на военно оборудване и на платформи, създадени за произвеждане на смъртоносна сила, на украинските въоръжени сили

28.2.2022   
               
               
                  BG
               
               
                  Официален вестник на Европейския съюз
               
               
                  L 60/1
               
            
         РЕШЕНИЕ (ОВППС) 2022/338 НА СЪВЕТА
         от 28 февруари 2022 година
         за мярка за помощ по линия на Европейския механизъм за подкрепа на мира за доставката на военно оборудване и на платформи, създадени за произвеждане на смъртоносна сила, на украинските въоръжени сили
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 28, параграф 1 и член 41, параграф 2 от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     В съответствие с Решение (ОВППС) 2021/509 (1) беше създаден Европейски механизъм за подкрепа на мира за финансиране от държавите членки на действия на Съюза в рамките на общата външна политика и политика на сигурност (ОВППС) с цел опазване на мира, предотвратяване на конфликти и укрепване на международната сигурност в съответствие с член 21, параграф 2, буква в) от Договора. По-специално, в съответствие с член 1, параграф 2, буква б), точка i) от Решение (ОВППС) 2021/509 от ЕМПМ може да се финансират действия за укрепване на капацитета на трети държави и регионални и международни организации, свързани с военни въпроси и въпроси на отбраната.
                  
               
                     (2)
                  
                  
                     Задълбочаването на диалога и сътрудничеството в областта на сигурността и отбраната е една от основните цели на Споразумението за асоцииране между Европейския съюз и неговите държави членки, от една страна, и Украйна, от друга (2). Засиленото сътрудничество в областта на общата политика за сигурност и отбрана (ОПСО) и привеждането в съответствие с ОВППС между Съюза и Украйна беше един от резултатите от срещата на върха ЕС – Украйна през 2020 г., който беше допълнително затвърден на срещата на върха ЕС – Украйна през 2021 г.
                  
               
                     (3)
                  
                  
                     Украинските въоръжени сили участват в седемгодишен конфликт с постоянни военни и цивилни жертви и смъртни случаи. Конфликтът ескалира драматично през февруари 2022 г. поради непровокираното нахлуване в Украйна на въоръжените сили на Руската федерация.
                  
               
                     (4)
                  
                  
                     Предвид влошаващата се обстановка от началото на 2022 г. насам държавите членки предоставят помощ на украинските въоръжени сили. Тази помощ следва да отговаря на условията за финансиране по линия на Европейския механизъм за подкрепа на мира.
                  
               
                     (5)
                  
                  
                     На 25 февруари 2022 г. правителството на Украйна отправи към Съюза спешно искане за помощ за доставката на военно оборудване.
                  
               
                     (6)
                  
                  
                     Мерките за помощ трябва да бъдат осъществени, като се отчитат принципите и изискванията, предвидени в Решение (ОВППС) 2021/509, и по-специално спазване на Обща позиция на Съвета 2008/944/ОВППС (3), и в съответствие с правилата за изпълнението на приходите и разходите, финансирани по ЕМПМ.
                  
               
                     (7)
                  
                  
                     Съветът заявява отново решимостта си да защитава, утвърждава и зачита правата на човека, основните свободи и демократичните принципи, и да укрепва принципите на правовата държава и доброто управление в съответствие с Устава на ООН, Всеобщата декларация за правата на човека и международното право, по-специално международното право в областта на правата на човека и международното хуманитарно право.
                  
               ПРИЕ НАСТОЯЩОТО РЕШЕНИЕ:
         
            Член 1
            Създаване, цели, обхват и продължителност
            
               1.   Създава се мярка за помощ в полза на Украйна (наричана по-нататък „бенефициер“), която да бъде финансирана по линия на Европейския механизъм за подкрепа на мира (ЕМПМ) (наричана по-нататък „мярка за помощ“).
            
            
               2.   Целта на мярката за помощ е да допринесе за укрепването на способностите и устойчивостта на украинските въоръжени сили, за да отбраняват териториалната цялост и суверенитета на Украйна и да защитават гражданското население срещу продължаващата военна агресия.
            
            
               3.   За постигане на целта, посочена в параграф 2, с мярката за помощ се финансира предоставянето на военно оборудване и на платформи, създадени за произвеждане на смъртоносна сила, на украинските въоръжени сили.
            
            
               4.   Продължителността на мярката за помощ е 24 месеца от приемането на настоящото решение.
            
         
         
            Член 2
            Финансови договорености
            
               1.   Референтната сума, предназначена за покриване на разходите, свързани с мярката за помощ, е в размер на 450 000 000 EUR.
            
            
               2.   Управлението на всички разходи се извършва в съответствие с правилата за изпълнението на приходите и разходите, финансирани по ЕМПМ.
            
            
               3.   В съответствие с член 29, параграф 5 от Решение (ОВППС) 2021/509 администраторът за мерките за помощ може да отправи покана за вноски след приемането на настоящото решение в размер до 450 000 000 EUR. Средствата, за които е отправена покана за вноски от администратора, се използват единствено за заплащане на разходи в границите, одобрени от Комитета, създаден с Решение (ОВППС) 2021/509, в коригиращия бюджет за 2022 г., съответстващ на мярката за помощ.
            
            
               4.   Разходите, свързани с изпълнението на мярката за помощ, са допустими, считано от 1 януари 2022 г. до дата, която предстои да бъде определена от Съвета.
            
         
         
            Член 3
            Договорености с бенефициера
            
               1.   Върховният представител постига необходимите договорености с бенефициера, за да се гарантира, че той спазва международното право, по-конкретно международното право в областта на правата на човека и международното хуманитарно право, и член 62, параграф 2 от Решение (ОВППС) 2021/509 като условие за предоставянето на подкрепа по мярката за помощ.
            
            
               2.   Договореностите, посочени в параграф 1, включват разпоредби относно спирането и прекратяването на подкрепата по мярката за помощ, в случай че се установи, че бенефициерът е нарушил задълженията, посочени в параграф 1.
            
         
         
            Член 4
            Изпълнение
            
               1.   Върховният представител отговаря за осигуряване на изпълнението на настоящото решение в съответствие с Решение (ОВППС) 2021/509 и правилата за изпълнението на приходите и разходите, финансирани по ЕМПМ, в съответствие с интегрираната методологична рамка за оценяване и определяне на необходимите мерки и на контрол по отношение на мерките за помощ по линия на ЕМПМ.
            
            
               2.   Комитетът, създаден с Решение (ОВППС) 2021/509, определя вида и количеството на подпомагането, което да се финансира по линия на мярката за помощ, имайки предвид приоритетите, препоръчани от Военния секретариат на Европейския съюз за посрещане на нуждите на украинските въоръжени сили.
            
            
               3.   Въз основа на информацията, получена от изпълнителя(ите), администраторът на мерките за помощ докладва на комитета, създаден с Решение (ОВППС) 2021/509, относно доставките на оборудване, включително количества, видове и всякаква друга имаща отношение информация, необходима с оглед на допълнителните последващи действия и мониторинга.
            
            
               4.   Изпълнението на дейността, посочена в член 1, параграф 3, може да се извършва от:
               
                           a)
                        
                        
                           Министерството на отбраната на Белгия;
                        
                     
                           б)
                        
                        
                           Министерството на отбраната на България;
                        
                     
                           в)
                        
                        
                           Министерството на отбраната на Хърватия;
                        
                     
                           г)
                        
                        
                           Министерството на отбраната на Кипър;
                        
                     
                           д)
                        
                        
                           Министерството на отбраната на Чехия;
                        
                     
                           е)
                        
                        
                           Министерството на отбраната на Дания;
                        
                     
                           ж)
                        
                        
                           Естонския център за инвестиции в областта на отбраната (ECDI) от името на Министерството на отбраната на Естония;
                        
                     
                           з)
                        
                        
                           Министерството на отбраната на Финландия;
                        
                     
                           и)
                        
                        
                           Министерството на отбраната на Франция;
                        
                     
                           й)
                        
                        
                           Министерството на отбраната на Германия;
                        
                     
                           к)
                        
                        
                           Министерството на отбраната на Гърция;
                        
                     
                           л)
                        
                        
                           Министерството на отбраната на Унгария;
                        
                     
                           м)
                        
                        
                           Министерството на отбраната на Италия;
                        
                     
                           н)
                        
                        
                           Държавния център за отбранителна логистика и снабдяване на Латвия;
                        
                     
                           о)
                        
                        
                           Министерството на отбраната на Литва;
                        
                     
                           п)
                        
                        
                           Дирекция „Отбрана“ към Министерството на външните работи и по европейските въпроси на Люксембург;
                        
                     
                           р)
                        
                        
                           Министерството на отбраната на Нидерландия;
                        
                     
                           с)
                        
                        
                           Министерството на отбраната на Полша;
                        
                     
                           т)
                        
                        
                           Министерството на отбраната на Португалия;
                        
                     
                           у)
                        
                        
                           Министерството на отбраната на Румъния;
                        
                     
                           ф)
                        
                        
                           Министерството на отбраната на Словашката република;
                        
                     
                           х)
                        
                        
                           Министерството на отбраната на Словения;
                        
                     
                           ц)
                        
                        
                           Министерството на отбраната на Испания;
                        
                     
                           ч)
                        
                        
                           Министерството на отбраната на Швеция / шведските въоръжени сили.
                        
                     
         
         
            Член 5
            Подкрепа от държавите членки
            Държавите членки разрешават транзитното преминаване на военно оборудване, включително на придружаващия персонал, през тяхната територия, включително тяхното въздушно пространство.
         
         
            Член 6
            Мониторинг, контрол и оценка
            
               1.   Върховният представител осигурява мониторинга на спазването от страна на бенефициера на задълженията, установени с член 3. Този мониторинг осигурява осведоменост за контекста и рисковете от нарушения на задълженията, установени с член 3, включително нарушения на международното право в областта на правата на човека и международното хуманитарно право от частите на украинските въоръжени сили, подкрепяни чрез мярката за помощ.
            
            
               2.   Контролът след доставяне на оборудването се организира по начин, съответстващ на интегрираната методологична рамка за оценяване и определяне на необходимите действия и контрол по отношение на мерките за помощ по линия на ЕМПМ.
            
         
         
            Член 7
            Докладване
            В периода на изпълнение върховният представител представя на КПС шестмесечни доклади за изпълнението на мярката за помощ в съответствие с член 63 от Решение (ОВППС) 2021/509.
         
         
            Член 8
            Спиране и прекратяване
            КПС може да реши да спре изцяло или частично изпълнението на мярката за помощ в съответствие с член 64 от Решение (ОВППС) 2021/509.
            КПС може също така да препоръча на Съвета да прекрати мярката за помощ.
         
         
            Член 9
            Влизане в сила
            Настоящото решение влиза в сила в деня на приемането му.
            То се прилага от 1 януари 2022 година.
         
         
            Съставено в Брюксел на 28 февруари 2022 година.
            
               
                  За Съвета
               
               
                  Председател
               
               J.-Y. LE DRIAN
            
         
         
            (1)  Решение (ОВППС) 2021/509 на Съвета от 22 март 2021 г. за създаване на Европейски механизъм за подкрепа на мира и за отмяна на Решение (ОВППС) 2015/528 (ОВ L 102, 24.3.2021 г., стр. 14).
         
            (2)  ОВ L 161, 29.5.2014 г., стр. 3.
         
            (3)  Обща позиция 2008/944/ОВППС на Съвета от 8 декември 2008 година определяща общи правила за режим на контрол върху износа на военни технологии и оборудване (OВ L 335 13.12.2008 г., стр. 99).